กสิกรไทยตั้งเป้าปล่อยกู้ปี59โต 7% ตามการฟื้นตัวของศก.
กสิกรไทยตั้งเป้าสินเชื่อปีหน้าโต 7% ตามทิศทางการฟื้นตัวของเศรษฐกิจที่คาดว่าขยายตัว 3% พร้อมขยายปล่อยกู้ต่างประเทศเพิ่มรับกระแสเออีซี
19 พ.ย. 2558

กสิกรไทยตั้งเป้าสินเชื่อปีหน้าโต 7% ตามทิศทางการฟื้นตัวของเศรษฐกิจที่คาดว่าขยายตัว 3% พร้อมขยายปล่อยกู้ต่างประเทศเพิ่มรับกระแสเออีซี
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ธนาคารตั้งเป้าหมายขยายสินเชื่อปี2559 โต 6-7% ตามทิศทางเศรษฐกิจไทยที่น่าจะดีขึ้น โดยคาดการณ์ว่าอัตราการเติบโต(จีดีพี) 3% ดีกว่าปีนี้ที่คาดว่าจะโต 2.8% ที่จะดีจากการลงทุนของภาครัฐเป็นปัจจัยหลักในการขับเคลื่อนเศรษฐกิจ ทั้งจากการผลักดันโครงการโครงสร้างพื้นฐาน 20 โครงการ มูลค่ารวม 1.77 ล้านล้านบาท และการตั้งงบประมาณรายจ่ายลงทุนที่สูงถึง 5.44 แสนล้านบาท สูงกว่าปีนี้  20.7% และมีมาตรการอื่น ๆ ช่วยเอสเอ็มอี บวกกับภาคการท่องเที่ยวที่ดีขึ้น
"สินเชื่อปีหน้าน่าจะขยายตัวดีขึ้น โดยทิศทางธุรกิจที่มีแนวโน้มดีขึ้นในปีหน้าน่าจะเป็นกลุ่มก่อสร้าง ขนส่ง สื่อสารโทรคมนาคม ส่งออกรถยนต์ เป็นต้น ส่วนธุรกิจที่พึงระวังในปีหน้าน่าจะเป็นกลุ่มสินค้าเกษตรและประมง สินค้าที่ใช้แรงงานสูง ในส่วนสินเชื่อด้อยคุณภาพหรือหนี้เสียน่าจะเพิ่มขึ้นบ้าง"นายปรีดีกล่าว
ทั้งนี้ ธนาคารยังจะเน้นเป้าหมายการเป็นธนาคารหลักของลูกค้าทุกกลุ่มลูกค้า พร้อมยกระดับการให้บริการด้วยเทคโนโลยีดิจิทัลมากขึ้นแทนการขยายแบบเพิ่มสาขา และเดินหน้ายุทธศาสตร์การเป็นธนาคารของกลุ่มประเทศเศรษฐกิจประชาคมอาเซียน (เออีซี) บวกสาม (จีน ญี่ปุ่น เกาหลี) เพื่อรองรับตลาดภูมิภาคอย่างต่อเนื่อง โดยในปี 2559 ธนาคารตั้งเป้าขยายสินเชื่อต่างประเทศเติบโต 80% และรายได้สุทธิจากต่างประเทศเติบโต 40% ถึงแม้ปัจจุบันยอดสินเชื่อคงค้างจะยังไม่สูงแต่ธนาคารก็ต้องเน้นเพื่อรองรับการขยายตัวของธุรกิจที่ขยายออกไปสู่ต่างประเทศเพิ่มขึ้น